-Ես և ինձ նման շատերը մի նպատակ ունենք՝ հզոր, ամուր և հարուստ տեսնել մեր հայրենիքը, այն հողը, որի համար կռվել և արյուն են թափել մեր ընկերներն ու եղբայրները։ Ինչ գործի էլ լինենք, մեր նպատակը դա պետք է լինի։ Ուզում եմ, որ վաղվա Հայաստանն ավելի պաշտպանված լինի։ Այսօր հայրենասեր է ոչ միայն նա, ով ուղիղ կապ ունի բանակի կամ պաշտպանական խնդիրների հետ, այլև նա, ով իր արդար աշխատանքով հարստացնում է մեր կյանքը… Ինչու եմ ասում. իմ գործը մարտարվեստն է։ Ես մարդուն սովորեցնում եմ ինքնապաշտպանություն, այսինքն՝ ճիշտ պաշտպանվել, կարողանալ արագ կողմնորոշվել, ելք գտնել դժվարին, նույնիսկ անելանելի թվացող իրավիճակներում։ Նման մարդը ուղղակի իմաստով դառնում է նաև հայրենիքի պրոֆեսիոնալ պաշտպան, որը կարող է անհրաժեշտության դեպքում նաև պաշտպանական բնույթի խնդիրներ կատարել։ Բայց ես բնավ չեմ թերագնահատում ասենք ուսուցչի դերը, որը կրթում է մարդու միտքն ու հոգին, թերևս ավելի մեծ գործ է անում։